**Tretí list Sielničanom** (5. pôstna nedeľa)

Milí moji farníci, ako radi by sme niekedy vrátili čas späť! Možno aj teraz si spomíname, ako sme ešte pred mesiacom žili v pokoji a neobmedzenom pohybe, nemuseli sme nosiť rúška a obávať sa nákazy.

Keby sa tak dal vrátiť čas späť! – myslela si iste aj Marta, ktorá oplakávala svojho už štyri dni mŕtveho brata Lazára. Ježišovi vtedy povedala: „Pane, keby si bol býval tu, môj brat by nebol umrel.“

Čo by bolo, keby bolo...? – to vie len Boh. Ale určite On nie je bohom cúvania. Nikde v Biblii nečítame, že by vrátil čas späť. Alebo, že by veci urobil opäť raz tak, ako boli. On ich robí vždy lepšie. „Hľa, ja tvorím čosi nové“ – hovorí Pán. Tak to bolo aj v prípade mŕtveho Lazára. Povoláva ho síce opäť k životu, ale už je to iný život – Lazár sa stal znamením Ježišovej moci. Práve preto ho veľkňazi a farizeji chceli zabiť, lebo mnohí zo Židov uverili kvôli nemu v Ježiša.

„Nepovedal som Ti, že ak uveríš, uvidíš Božiu slávu?“ – povie Ježiš Marte pri Lazárovom hrobe. Tie isté slová hovorí však aj nám, ktorí denne sledujeme informácie o počte nakazených i počte tých, ktorí podľahli skaze koronavírusu. Čo to znamená? Môže Ježiš zastaviť túto nákazu? Môže. Môže vzkriesiť tých, ktorí jej podľahli? Môže. Ale aj keby to nespravil, neprotirečí to Jeho všemohúcnosti a láske. „Hľa, ja tvorím čosi nové“. Lazár, ktorý zomrel, žije. Aj všetci tí, ktorí podľahli vírusu, predsa žijú. Nie je to ľahké. Veď dokonca aj Ježiš zaslzil pri hrobe Lazára a prežil plnosť ľudskej bolesti pri strate blízkej osoby. No len dočasnej! Práve preto čas musí ísť dopredu! Nič už nebude také, aké bolo. Všetko sa mení. Iba Boh ostáva ten istý včera, dnes i naveky.

Bratia a sestry, opäť vás vyzývam, skúmajme, kam nás dnešná kríza môže posunúť. Veď „tým, ktorí milujú Boha, všetko slúži na dobré.“ Dokonca aj choroba, dokonca aj smrť. Nechcime vrátiť čas späť, ale s dôverou hľaďme do budúcnosti a hlavne nepremárnime dnešný deň! Nech nám v tom pomáha a žehná nás všemohúci Boh Otec i Syn i Duch Svätý. Amen.

*Marián Gregor, farár*